b'\n_START_ARTICLE_\nCal Blanco\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres que consta de baixos comercials i de quatre plantes m\xc3\xa9s. Hi ha tres obertures per a cada planta, que ens defineixen els nou balcons existents en total. Hi ha vint-i-cinc balustres de ferro i volada ampla._NEWLINE_A la darrera planta, hi ha finestres pr\xc3\xa0cticament quadrades, que donen pas a la cornisa al capdamunt de la fa\xc3\xa7ana._NEWLINE_En una de les dues finestres existents als baixos, que tenen llinda amb arc de gran radi, tipus rebaixat, hi ha un dibuix de ferro treballat en el qual es pot llegir la inscripci\xc3\xb3 de "J.C. ", a m\xc3\xa9s que hi ha la data de la construcci\xc3\xb3 de l\'immoble 1890._NEWLINE_Tota l\'estructura i l\'estil d\'aquesta construcci\xc3\xb3, les podem definir i catalogar com a pertanyents a l\'estil arquitect\xc3\xb2nic de l\'eclecticisme, corresponent a finals del segle XIX.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens del carrer de Sant Antoni s\xc3\xb3n medievals, i el seu tra\xc3\xa7 inicial degu\xc3\xa9 comen\xc3\xa7ar essent un cam\xc3\xad ral d\'arribada al primer nucli urb\xc3\xa0 que exist\xc3\xad a Valls, amb el pas del temps, i arran dels successius eixamples, es transforma en una via p\xc3\xbablica. Al segle XIV ja estava perfectament configurada. En un dels seus extrems, hi hagu\xc3\xa9 un portal d\'entrada denominat Portal d\'en LLobets, fam\xc3\xadlia de donzells vallencs, els quals hi tenien casa parada, i per aquesta ra\xc3\xb3, cap al 1313, era coneguda com a carrer de Berenguer de Llobets._NEWLINE_Aquest nom degu\xc3\xa9 tenir un caire molt eventual, ja que sempre fou anomenat carrer de la Vilafranca, pel fet que la Universitat de Valls, en temps de descens demogr\xc3\xa0fic, promulgava crides atorgant franqu\xc3\xadcies perqu\xc3\xa8 els nouvinguts s\'establissin en aquella zona, a m\xc3\xa9s la Universitat els regalava les teules per l\'edificaci\xc3\xb3 de l\'habitacle.'